রকেটম্যান (চলচ্চিত্র)
রকেটম্যান (ইংরেজি: Rocketman) হল ২০১৯ সালের জীবনীমূলক সঙ্গীতধর্মী নাট্য চলচ্চিত্র। সঙ্গীতজ্ঞ এলটন জনের জীবনী অবলম্বনে নির্মিত চলচ্চিত্রটি পরিচালনা করেছেন ডেক্সটার ফ্লেচার এবং এর চিত্রনাট্য রচনা করেছেন লি হল। এতে এলটন জনের ভূমিকায় অভিনয় করেছেন ট্যারন এজর্টন, এবং পার্শ্ব চরিত্রাবলিতে বার্নি টোপিন চরিত্রে জেমি বেল, জন রেইড চরিত্রে রিচার্ড ম্যাডেন, শিলা এইলিন চরিত্রে ব্রাইস ডালাস হাওয়ার্ড অভিনয় করেছেন। চলচ্চিত্রটির নামকরণ করা হয় জন এলটনের ১৯৭২ সালের গান "রকেট ম্যান" অনুসারে। চলচ্চিত্রটির উদ্বোধনী প্রদর্শনী অনুষ্ঠিত হয় ২০১৯ সালের ১৬ই মে কান চলচ্চিত্র উৎসবে এবং ২০১৯ সালের ২২শে মে যুক্তরাজ্যে ও ৩১শে মে মার্কিন যুক্তরাষ্ট্রে প্রেক্ষাগৃহে মুক্তি পায়। চলচ্চিত্রটি ৪০ মিলিয়ন ডলার নির্মাণ ব্যয়ের বিপরীতে বিশ্বব্যাপী ১৯৫ মিলিয়ন মার্কিন ডলার আয় করে এবং সমালোচকদের নিকট থেকে ইতিবাচক পর্যালোচনা অর্জন করে, বিশেষ করে এগার্টনের অভিনয়, পোশাক পরিকল্পনা ও গানের জন্য। ৭৭তম গোল্ডেন গ্লোব পুরস্কারে চলচ্চিত্রটি সেরা সঙ্গীতধর্মী বা হাস্যরসাত্মক চলচ্চিত্রসহ তিনটি বিভাগে মনোনয়ন লাভ করে।